stanford-oval/wikipedia huggingface dataset:
James Connolly
Elämä > Ura työväenliikkeessä

Connolly syntyi Skotlannin Edinburghissa, jonne hänen vanhempansa olivat muuttaneet Irlannin Monaghanista 1850-luvulla. Hänen isänsä oli lantakuski ja hänen äitinsä palvelijatar. Connolly varttui köyhyydessä ja oli pääosin itseoppinut. Hän liittyi Britannian armeijaan 14-vuotiaana ja vietti pääosan palvelusajastaan Irlannissa. Hän erosi armeijasta seitsemän vuoden jälkeen vuonna 1889 ja palasi Edinburghiin, jossa hän ryhtyi veljensä houkuttelemana aktiiviseksi työväenliikkeessä. Vuonna 1896 Connolly muutti Irlantiin saatuaan kutsun ryhtyä palkkaa vastaan Dublinin sosialistisen seuran järjestäjäksi. Hän perusti Irlannin sosialistisen tasavaltalaispuolueen Dublinissa toukokuussa 1896. Connolly kiersi seuraavina vuosina pääasiassa Skotlannissa keräämässä varoja puolueelle, mutta sen toiminta kuihtui vuoteen 1902 mennessä. Vuosina 1903–1910 hän asui New Yorkissa Yhdysvalloissa. Hän liittyi syndikalistiseen Industrial Workers of the World (IWW) -ammattiliittoon pian sen perustamisen jälkeen vuonna 1905 ja toimi liiton täysipäiväisenä asiamiehenä pääasiassa New Yorkin alueella. Kun IWW ajautui vuonna 1908 sisäiseen hajaannukseen, Connolly liittyi Daniel De Leonin johtamaan radikaalisiipeen, vaikkei pitänytkään itseään anarkosyndikalistina. Hän kuitenkin pettyi myöhemmin De Leonin dogmaattisuuteen.
Connolly palasi Irlantiin kesällä 1910 ja ryhtyi seuraavana vuonna James Larkinin johtaman Irish Transport and General Workers Union (ITGWU) -ammattiliiton järjestäjäksi. Connolly perusti Irlannin työväenpuolueen (Irish Labour Party) yhdessä Larkinin kanssa vuonna 1912, mutta merkittävämmäksi osoittautui hänen toimintansa Larkinin oikeana kätenä ITGWU:ssa, joka järjesti suuria tukilakkoja erilaisten työkiistojen yhteydessä. Connolly nousi maineeseen Irlannin työnantajien järjestämän vuoden 1913 suuren Dublinin työsulun aikana, joka oli tähdätty liittoa vastaan. Connolly järjesti Dublinissa useita viikkoja kestäneen yleislakon. Kun lakkolaiset joutuivat poliisin ja sotilaiden väkivallan kohteeksi, hän osallistui marraskuussa 1913 lakkoilevien työläisten suojaksi tarkoitetun Irlannin kansalaisarmeijan (Irish Citizen Army, ICA) perustamiseen. ICA:sta tuli sittemmin pääsiäiskapinan sotilaallisen organisaation ydin. Se oli varsin pieni ja käsitti alkuun vain pari sataa jäsentä, mutta sillä oli vahvuuksinaan ideologinen valveutuneisuus ja kurinalaisuus. Kun Larkin vuonna 1914 matkusti Yhdysvaltoihin, Connollysta tuli hänen seuraajanaan lokakuussa ITGWU:n pääsihteeri, ICA:n komentaja ja Irlannin työväenliikkeen keskeisin hahmo. Connolly julisti, että Irlannin työläisten ei pitäisi tukea ympärysvaltojen sodankäyntiä ensimmäisessä maailmansodassa, sillä hänen mielestään vain kapitalististen valtojen kukistuminen voisi taata rauhan.
Elämä > Pääsiäiskapina

Maailmansodan aikana Connolly alkoi nähdä itsensä yhä selkeämmin sotilaallisen johtajan roolissa ja hän vakuuttui siitä, että brittien valtaa vastaan suunnattu aseellinen kansannousu Irlannissa oli välttämätön. Hän kirjoitteli sissisodan mahdollisuuksista ja arvosteli voimakkaasti varsinkin Irlannin vapaaehtoisjoukkoja niiden toimettomuudesta. Viranomaiset lakkauttivat hänen julkaisemansa The Workers’ Republic -lehden helmikuussa 1915. Irlannin tasavaltalaisveljeskunta (Irish Republican Brotherhood, IRB) alkoi huolestua Connollyn malttamattomuudesta, joka voisi sotkea veljeskunnan oman suurisuuntaisemman kapinasuunnitelman. Tammikuun 1916 puolivälissä Connolly ja IRB:n sotilasneuvosto tekivät sopimuksen yhteistyöstä. Connolly liittyi sotilasneuvostoon ja hänen komentamastaan ICA:sta tuli osa salaista tasavaltalaisarmeijaa, jonka oli määrä nousta kapinaan pääsiäisenä. Päivää ennen suunniteltua kapinan alkamista hänet nimettiin ”Irlannin tasavallan” varapresidentiksi ja vallankumousarmeijan Dublinin alueen joukkojen komentajaksi komentajakenraalin nimikkeellä.
Kapina käynnistyi pääsiäismaanantaina 24. huhtikuuta ja Connolly osoittautui kapinajohtajista tehokkaimmaksi. Hänen johtamansa päämajan pataljoona valtasi ensitöikseen Dublinin pääpostitoimiston ja hän johti sieltä käsin kapinallisten sotilasoperaatioita Dublinissa koko kapinaviikon ajan. Hän oli yksi seitsemästä kapinajohtajasta, jotka allekirjoittivat niin sanotun pääsiäisjulistuksen. Connolly haavoittui vakavasti jalkaan 27. huhtikuuta, mutta jatkoi siitä huolimatta komentajantehtävässään. Kun kapinan jatkaminen alkoi näyttää tuhoontuomitulta, hän asettui 29. huhtikuuta kapinajohdon enemmistön tavoin kannattamaan antautumista. Samana iltapäivänä hän allekirjoitti Patrick Pearsen laatiman antautumismääräyksen ICA:n puolesta punaisen ristin sairaalassa Dublinin linnassa, johon hänet oli viety hoidettavaksi. Connolylle järjestettiin samassa sairaalassa 9. toukokuuta sotaoikeudenkäynti, jossa hänet tuomittiin kuolemaan. Hänet teloitettiin kolme päivää myöhemmin Kilmainhamin vankilan pihalla. Huonon kuntonsa vuoksi hänet jouduttiin asettamaan teloitusryhmän eteen tuoliin sidottuna. Hänet ja 14 muuta aiemmin teloitettua kapinajohtajaa haudattiin suureen joukkohautaan Arbour Hillin vankilan luona.
Muistaminen

Connollysta on sekä toimintansa että kirjoitustensa ansiosta tullut Irlannissa tasavaltalaisten sankari ja radikaalien sosialistien oppi-isä. Hänelle on pystytetty muistomerkki Dublinin Liberty Hallin eteen sekä patsaat New Yorkiin ja Chicagoon. Eräs Dublinin päärautatieasemista on nimetty hänen mukaansa Connollyn asemaksi.
Aiheesta muualla

Kuvia tai muita tiedostoja aiheesta James Connolly Wikimedia Commonsissa
Connollyn poliittisia kirjoituksia (englanniksi) Marxists.org
James Connolly Society (englanniksi)
Connollyn muistomerkki Dublinissa.
Jessica Savitch

| Jessica Savitch> Henkilötiedot |
| --- | --- |
Syntynyt: 1. helmikuuta 1947 Kennett Square, Pennsylvania, Yhdysvallat
Kuollut: 23. lokakuuta 1983 (36 vuotta) New Hope, Pennsylvania, Yhdysvallat
Kansalaisuus:   Yhdysvallat
Ammatti:  toimittaja
Muut tiedot
Aktiivisena:  1968–1983
Jessica Beth Savitch (1. helmikuuta 1947 – 23. lokakuuta 1983) oli yhdysvaltalainen uutisankkuri ja televisiojournalisti. Hän oli televisiosarja The Tomorrow Show:n sijaisjuontaja vuosina 1977–1982. Hän oli vuosina 1980–1981 naimisissa Mel Kornin kanssa, jonka jälkeen hän meni pian uusiin naimisiin Donald Paynen kanssa. Avioliitto päättyi nopeasti Paynen kuolemaan elokuussa 1981.
Jessica Savitch kuoli 36-vuotiaana auto-onnettomuudessa 23. lokakuuta 1983.
Jessica Sigsworth

Jessica Sigsworth toukokuussa 2019.
Jessica Lucy Sigsworth (s. 13. lokakuuta 1994 Doncaster) on englantilainen jalkapalloilija, pelipaikaltaan hyökkääjä. Hän on pituudeltaan 172-senttimetrinen. Hän edustaa Englannin Superliigassa pelaavaa Manchester Unitedia ja on pelannut Englannin nuorisomaajoukkueissa.
Sigsworth on edustanut kotikaupunkinsa Doncasterin joukkueen lisäksi Notts Countya vuonna 2015 ja Manchester Unitedia vuodesta 2018. Hän on pelannut Superliigassa 62 ottelua ja tehnyt niissä kuusi maalia.
Sigsworth saavutti alle 19-vuotiaiden EM-kilpailuissa hopeaa vuonna 2013 Englannin hävittyä loppuottelussa jatkoajan jälkeen Ranskalle 0–2. Hän pelasi myös alle 20-vuotiaiden MM-kilpailuissa 2014.
Jeiskin lentoasema

Jeiskin lentoasema Venäjän länsiosien kartalla. Tukikohta sijaitsee Krasnodarin aluepiirissä, linnuntietä 5 kilometriä Jeiskin keskustasta lounaaseen.
Jeiskin lentoasema (ven. аэродром Ейск; IATA: EIK, ICAO: URKE; kansallinen lentopaikkatunnus: УРКЕ ja ЬРКЕ ) on sotilas- ja siviili-ilmailun yhteisesti käyttämä lentoasema ja lentotukikohta Jeiskin kaupungin lounaispuolella Venäjän Krasnodarin aluepiirissä.
Jeiskin lentoaseman yhteydessä toimivaan lentotukikohtaan on 2013 perustettu Venäjän merivoimien lentotukialukselle laskeutumista ja sieltä nousemista varten lentotukialuksen kannen kokoinen kuivan maan NITKA-simulaattori, jossa laivaston lentäjät voivat harjoitella toimintaa lentotukialuksella. Aiemmin Neuvostoliiton lentäjät harjoittelivat Sakyn lentotukikohdassa Krimin niemimaalla. Neuvostoliiton hajottua Venäjän laivasto jatkoi vuokrasopimuksella tukikohdan käyttöä Ukrainassa. Venäjän Georgian Ossetiaan kohdistamistamien sotatoimien johdosta harjoitustoiminta Ukrainan Krimin autonomisen alueella sijoittuvassa tukikohdassa katkaistiin vuonna 2008. Vaikka vuokrakäyttö jatkui taas vuoden 2010 jälkeen, perusti Venäjä laivaston lentotoiminnan harjoituskeskuksen Jelskin lentotukikohtaan.
Suhoi Su-24 -hävittäjälentokone Jeiskin lentoasemalla (2009).
Mikojan MiG-29KUB -hävittäjälentokone Jeiskin lentoaseman avointen ovien päivänä (2013).
Jeiskin sekä sotilas- että siviililiikenteen käyttämää lentoasemaa.
Aiheesta muualla

Kuvia tai muita tiedostoja aiheesta Jeiskin lentoasema Wikimedia Commonsissa
Airbase Yeysk (englanniksi) (wikimapia.org)
Venäjän lentotukikohdat Euroopassa
Kartta esittää Venäjän ilmavoimien lentopaikkojen ohella merivoimien ja maavoimien keskeisimmät lentotukikohdat ja -asemat. (Huom! Sisältö täydentyy, kesken.)
Tämä artikkeli tai sen osa on käännetty tai siihen on haettu tietoja muunkielisen Wikipedian artikkelista. 
Alkuperäinen artikkeli: ru:Ейск (аэропорт)
Käännös suomeksi
Jimmie Johnson

Jimmie Johnson vuonna 2009
Jimmie Kenneth Johnson (s. 17. syyskuuta 1975 El Cajon, Kalifornia, Yhdysvallat) on yhdysvaltalainen autourheilija. Hän on voittanut NASCARin Sprint Cup Seriesin mestaruuden vuosina 2006–2010 ja on ainoa, joka on voittanut sarjan mestaruuden viisi kertaa peräkkäin. Ensimmäisen Sprint Cup -kilpailunsa hän ajoi vuonna 2001. Johnson voitti Daytona 500:n vuonna 2006 ja 2013.
J. K. Kari

| J>  K. Kari |
| --- | --- |
 J. K. Kari vuonna 1904.
Henkilötiedot
Syntynyt: 30. toukokuuta 1868 Oulu
Kuollut: 17. elokuuta 1921 (53 vuotta) Helsinki
Ammatti:  opettaja, toimittaja
Poliitikko
Puolue:  SDP
Asema:  puoluesihteeri, senaattori, valtiopäivämies
Juho Kyösti (Johan Gustaf) Kari (synt. Johansson, 30. toukokuuta 1868 Oulu – 17. elokuuta 1921 Helsinki), oli suomalainen poliitikko ja toimittaja, joka oli Suomen varhaisen työväenliikkeen keskeisimpiä vaikuttajia. Hän kuului Suomen Työväenpuolueen (nyk. SDP) perustajajäseniin ja toimi sen puoluesihteerinä. Kari oli ensimmäinen kolmesta valtiopäivätyöskentelyyn osallistuneesta sosialidemokraatista ollessaan mukana vuosien 1904–1905 säätyvaltiopäivillä. Vuosina 1905–1907 hän toimi Mechelinin senaatin talousosaston senaattorina vastoin SDP:n silloisia linjauksia ja erotettiin puolueesta.
Elämä

Oulussa syntyneen Karin vanhemmat olivat Lapinjärveltä kotoisin ollut merimies Magnus Johansson (s. 1841) ja oululainen Katarina Galenius (1843−1915). Hän kirjoitti ylioppilaaksi Oulun lyseosta 1888 ja valmistui kansakoulunopettajaksi Jyväskylän seminaarista 1893. Vuosina 1893–1894 Kari työskenteli opettajana Keravalla toimineessa Koivulan kasvatuslaitoksessa ja 1894–1905 kansakoulunopettajana Turussa. Kari lähti työväenliikkeeseen 1890-luvun jälkipuoliskolla ja hänestä tuli nopeasti Turun työväenyhdistyksen johtohahmoja. Vuonna 1899 Kari oli perustamassa Suomen Työväenpuoluetta, jonka ensimmäisenä puoluesihteerinä hän toimi vuoteen 1905. Vuosina 1904–1905 Kari oli Turun kaupunginvaltuuston jäsen ja osallistui valtiopäiville Oulun porvarissäädyn edustajana. Kari nimitettiin myös salkuttomaksi senaattoriksi, minkä johdosta hänet erotettiin SDP:stä vuoden 1906 puoluekokouksessa, koska puolue ei hyväksynyt porvariyhteistyötä.
Erottamisensa jälkeen Kari jäi sivuun aktiivipolitiikasta, mutta otti edelleen kantaa työväenliikkeen asioihin lehtikirjoituksillaan sekä jatkoi sosialistisen kirjallisuuden suomentamista. Vuodesta 1913 lähtien hän työskenteli Kotkassa ilmestyneen Eteenpäin-lehden toimittajana ja vaikutti Suomen Ammattijärjestössa. Helmikuun vallankumouksen jälkeen vuonna 1917 Kari toimi lyhyen aikaa Kotkan poliisimestarina ja työskenteli myös eduskunnan työväenasianvaliokunnan sihteerinä. Kesäkuun 1917 puoluekokouksessa hänet kutsuttiin uudelleen SDP:n jäseneksi. Sisällissodan tapahtumista Kari pysytteli sivussa. Sodan jälkeen kesällä 1918 hänet valittiin kolmihenkiseen toimikuntaan, joka valmisteli oikeistososialistisen Suomen Sosialidemokraattisen Uudistuspuolueen perustamista. Ennen kuolemaansa Kari ehti toimimaan vielä Kotkan kaupunginvaltuuston sihteerinä sekä Suomen Sahateollisuustyöväen Liiton sihteerinä ja taloudenhoitajana. Kari suomensi vuosien saatossa myös runsaasti sosialistista kirjallisuutta. Vuonna 1899 ilmestyi hänen kääntämänsä Erfurtin ohjelma, jolla oli suuri merkitys suomalaisen työväenliikkeen poliittiselle kehitykselle. Lisäksi Kari suomensi muun muassa Werner Sombartin, Eduard Bernsteinin ja Karl Kautskyn teoksia.
Huhtikuussa 1921 Kari ja Sahateollisuustyöväen Liiton puheenjohtaja Ville Heimonen pidätettiin, kun liiton kassasta oli hävinnyt osa sisällissodan aikana talletetuista rahoista. Kari oli tutkintavankeudessa Viipurin lääninvankilassa, jossa hän joutui elokuun alussa sairaalaan heikentyneen terveytensä vuoksi. Hieman myöhemmin Kari siirrettiin Lapinlahden sairaalaan, jossa hän pian kuoli. Kari on haudattu Hietaniemen hautausmaalle.
Yksityiselämä

Karin puoliso oli oululainen Anna Kristiina Kiljander (1867−1936), jonka kanssa hän avioitui vuonna 1892. Pariskunnalla oli kolme poikaa.
Teoksia

Pelätäänkö kahdenkin säädyn kansanvaltaistuttamista? : sananen hallituksen äänioikeuslakiehdotuksen johdosta ; kirj. Juho Kyösti Kari, Heikki Lindroos ja J. A. Salminen. Suomen sosiaalidemokraattinen puoluehallinto, Helsinki 1904
Asiakirjat toiseen Suomen työväenpuolue-kokoukseen Forssassa elok. 17-20 p:nä 1903 ; toim. J. K. Kari. Suomen työväen puoluehallinto, Turku 1903
Työväen lauluja ja runoja ; toim. Juho Kyösti Kari. Suomen sosiaalidemokraattinen puoluehallinto, Kotka 1903
Ammattiyhdistysliike Saksassa, Englannissa, Tanskassa, Ruotsissa, Norjassa, Ranskassa, Yhdysvalloissa, Suomessa ja kansainväliset tyäväenjärjestöt. 5, Suomi 1 ; Suomen ammattijärjestön järjestömuotokomitean toimeksiannosta toimittaneet J. K. Kari ja Matti Paasivuori. Suomen ammattijärjestö, Helsinki 1917
Ammattiyhdistysliike Saksassa, Englannissa, Tanskassa, Ruotsissa, Norjassa, Ranskassa, Yhdysvalloissa, Suomessa ja Kansainväliset työväenjärjestöt. 5, Suomi 2 ; Suomen ammattijärjestön järjestömuotokomitean toimenannosta J. K. Kari ja Matti Paasivuori. Suomen ammattijärjestö, Kotka 1919
Suomennoksia

Koulusta elämään : neuvoja nuorisolle ; saksasta mukailemalla toimittanut J. K. Kari. Turku 1898, 3. painos J. K. Kari, Turku 1904, 4. painos Isak Julin, Tampere 1911, 5. painos 1915
Werner Sombart : Sosialismi ja sosiaalinen liike 19 vuosisadalla : liitteenä aikataulu sosiaalisesta liikkeestä v.v. 1750-1896 ; saksasta suom. J. K. Kari ; alkulause t:ri N. R. af Ursin'in kirjoittama. Suomentaja, Turku 1898-1899
Karl Kautsky : Erfurtin ohjelma : periaatteellinen puoli ; saksasta suom. J. K. Kari. Gej. ja K., Tampere 1899, M. V. Vuolukka, Tampere 1907, Tampereen työväen sanomalehti, Tampere 1919 (alkuteos Das Erfurter Programm)
William Morris : Ihannemaa ; saksasta suom. J. K. Kari. Työväen kustannusosakeyhtiö, Turku 1900-1901
Edvard Bellamy : Vuonna 2000 : katsaus vuoteen 1887 ; saksasta suomentanut J. K. Kari. Työväen sanomalehti, Helsinki 1902, 2. painos 1907, näköispainos Jon Hällström & Salakirjat, Helsinki 2012 (alkuteos Looking backward, 2000-1887) J. K. Karin suomennos Project Gutenbergissä
van Kol : Paratiisi maan päälle ; suomentanut J. K. Kari. Lentokirjasia työväelle 1. Ammattilaisten kirjapaino-o.y., Turku 1906
Richard Ungewitter : Alastomuus historiallisessa, terveydellisessä, siveellisessä ja taiteellisessa valaistuksessa. 2. painos M. V. Vuolukka, Tampere 1907
Eduard Bernstein : Lakko sen luonne ja vaikutukset. Työväen sanomalehti-o.y., Helsinki 1907
K. A. Poshitnow : Työläisluokan asema Venäjällä : historiallinen esittely virallisten ja yksityisten tutkimusten sekä tehtaantarkastajain kertomusten mukaan v. 1861 nykyaikaan saakka : 1 vihko ; saksasta suom. J. K. Kari. Suomentaja, Helsinki 1907
Anton Menger : Kansanpolitika ; saksasta suomentanut J. K. Kari. Vihtori Kosonen, Helsinki 1908
Wilhelm Blos : Kirotut : sosialipolitinen romaani Saksan sosialistilain ajoilta ; saksasta suomentanut J. K. Kari. M. W. Wuolukka, Tampere 1908
Jack London : Kunnallisosialismi Englannissa ; saksasta suomentanut J. K. Kari. T. S. Osuuskunta Raivaaja, Lahti 1908
Anton Menger : Uusi valtio-oppi ; saksasta suomentanut J. K. Kari. Vihtori Kosonen, Helsinki 1908
Werner Sombart : Sosialismi ja sosialinen liike ; tekijän luvalla suomentanut J. K. Kari. Otava 1908
Sidney Webb ja Beatrice Webb : Englannin ammattiyhdistysliikkeen historia. 2-3 ; E. Bernsteinin täydentämästä saksalaisesta käännöksestä suomentanut J. K. Kari. Sosialistin kirjapaino osuuskunta, Turku 1909
Karl Kautsky : Kristinuskon alkuperä : historiallinen tutkimus ; saksasta suomentanut J. K. Kari. Vihtori Kosonen, Helsinki 1909, Amerikan yhdist. suom. sos. kustannusyhtiöt, Superior, Wisconsin 1918
Eduard Bernstein : Parlamentarismi ja sosialidemokratia ; saksasta suomentanut J. K. Kari. Nykyajan ajankysymyksiä. Kansan tahto, Oulu 1909
August Bebel : Elämästäni. 1 osa ; saksasta suomentanut J. K. Kari. Kansan tahto, Oulu 1910
Karl Kautsky : Lisääntyminen ja kehitys luonnossa sekä yhteiskunnassa ; saksasta suomentanut J. K. Kari. Kyminlaakson työväen sanomalehti- ja kirjapaino-osuuskunta, Kotka 1911
Jared Cowen

| Jared Cowen |
| --- | --- |

Henkilötiedot
Syntynyt: 25. tammikuuta 1991 (ikä 33) Saskatoon, Saskatchewan, Kanada
Kansalaisuus:   Kanada
Jääkiekkoilija
Pelipaikka:  puolustaja
Maila:  vasen
Pituus:  196 cm
Paino:  103 kg
Pelinumero:  2
Pelaajaura
Pääsarjaura:  2010–2016
Seurat:  Ottawa Senators (NHL) Binghamton Senators (AHL)
NHL-varaus:  9. varaus, 2009 Ottawa Senators
Jared Cowen (s. 25. tammikuuta 1991 Saskatoon, Saskatchewan, Kanada) on kanadalainen uransa lopettanut jääkiekkopuolustaja. Kolossimainen 196-senttinen puolustava puolustaja liikkui kokoisekseen hyvin ja hänellä oli hyvä laukaus.
Ura

Cowen pelasi vielä suurimman osan kaudesta 2006–2007 Saskatchewanin paikallista SMHL-sarjaa, mutta hän pelasi keväällä 2007 WHL:ssäkin. Hänet varattiin WHL Bantam Draftin ykkösenä Spokane Chiefsiin vuonna 2006. Cowen pelasi Chiefsissä ensimmäisen kokonaisen kautensa 2007–2008 ja valittiin joukkueen vuoden tulokkaaksi. Hän voitti keväällä 2008 WHL:n mestaruuden ja koko CHL:n mestaruuden, Memorial Cupin. Kausi 2008–2009 Cowenilla jäi 48 ottelun mittaiseksi kevätkaudella tulleen polvivamman takia.
Ottawa Senators varasi Cowenin koko varaustilaisuuden yhdeksäntenä kesällä 2009. Hän teki helmikuussa 2010 kolmivuotisen tulokassopimuksen Senatorsin kanssa. Hän pelasi kauden 2009–2010 aikana ensimmäisen NHL-ottelunsa 8. huhtikuuta 2010 Tampa Bay Lightningia vastaan. Cowen keräsi ottelussa kaksi jäähyminuuttia. Suurimman osan kaudestaan hän pelasi kuitenkin vielä Chiefsissä, jonka kapteenina Cowen toimi. Hänet valittiin kauden päätteeksi WHL:n läntisen konferenssin toiseen tähdistökentälliseen.
Cowen pelasi vielä kauden 2010–2011 runkosarjan Chiefsissä. Hän teki tehoilla 18+30=48 WHL:n yhden kauden piste-ennätyksensä. Kevään 2011 pudotuspeleissä Cowen oli tehoilla 2+12=14 Chiefsin tehokkain puolustaja. Hänet valittiin kauden päätteeksi WHL:n läntisen konferenssin ensimmäiseen tähdistökentälliseen. Cowen pelasi myös AHL:n pudotuspelejä Binghamton Senatorsissa ja voitti niiden päätteeksi Calder Cupin.
Helmikuussa 2016 Senators myi Cowenin Toronto Maple Leafsiin yhdeksän pelaajan pelaajakaupassa. Kaupassa Maple Leafs sai Cowenin lisäksi myös Milan Michálekin sekä Colin Greeningin ja Tobias Lindbergin sekä toisen kierroksen varausvuoron NHL:n varaustilaisuudessa 2017. Samassa kaupassa Senatorsiin siirtyi Dion Phaneuf, Casey Bailey, Matt Frattin, Ryan Rupert sekä Cody Donaghey.
Maajoukkue

| Mitalit> Maa:   Kanada.Miesten jääkiekko.Alle 20-v. MM-kilpailut  | Mitalit> Maa:   Kanada.Miesten jääkiekko.Alle 20-v. MM-kilpailut  | Mitalit> Maa:   Kanada.Miesten jääkiekko.Alle 20-v. MM-kilpailut  | Maa:   Kanada> Miesten jääkiekko. |
| --- | --- | --- | --- |
|  Hopeaa | Saskatchewan 2010 | jääkiekko |  |
|  Hopeaa | Buffalo 2011 | jääkiekko |  |
Cowen pelasi alle 20-vuotiaiden MM-kilpailuissa vuosina 2010 ja 2011 voittaen hopeaa. Hän toimi jälkimmäisessä turnauksessa Kanadan varakapteenina.
Jenna Dewan

| Jenna Dewan |
| --- | --- |
 Jenna Dewan vuonna 2012.
Henkilötiedot
Koko nimi:  Jenna Lee Dewan
Syntynyt: 3. joulukuuta 1980 (ikä 43) Hartford, Connecticut
Kansalaisuus:  Yhdysvallat
Ammatti:  näyttelijä ja tanssija
Aiheesta muualla
IMDb 
Elonet
Jenna Dewan (alk. Jenna Lee Dewan; s. 3. joulukuuta 1980 Hartford, Connecticut) on yhdysvaltalainen näyttelijä ja tanssija.
Dewanin äiti Nancy on sukujuuriltaan saksalainen ja englantilainen ja isä Darryl puolestaan libanonilaista ja puolalaista syntyperää. Hänellä on kolme veljeä, Dawson, Dayne ja Daniel. Dewanin vanhemmat erosivat hänen ollessa nuori ja hänen äitinsä meni uusiin naimisiin. Perhe muutti Jennan lapsuudessa usein, ja hän valmistui Grapevine High Schoolista Texasissa. Dewan on harrastanut tanssia viisivuotiaasta alkaen ja oli myöhemmin koulunsa cheerleader. Valmistuttuaan high schoolista vuonna 1999 Dewan aloitti opiskelut Etelä-Kalifornian yliopistossa.
Dewan aloitti uransa Janet Jacksonin taustatanssijana. Lisäksi hän on esiintynyt muiden artistien kuten Sean Paulin, Ciaran ja Christina Aguileran musiikkivideoilla.
Dewan debytoi näyttelijänä vuonna 2002 elokuvassa The Hot Chick. Hänen läpimurtonsa oli naispääosa tanssiaiheisessa elokuvassa Step Up (2006). Samana vuonna tuli ensi-iltaan elokuva Kauna 2, jossa Dewan teki sivuroolin. Sittemmin hän on näytellyt merkittäviä rooleja televisiossa, kuten sarjoissa Witches of East End ja Supergirl.
Jenna Dewan on seurustellut Justin Timberlaken ja Shane Westin kanssa. Ex-aviomiehensä Channing Tatumin hän tapasi Step Upin kuvauksissa ja pari kihlautui Mauin saarella Havaijilla vuonna 2008. Kesällä 2009 he avioituivat Malibussa, Kaliforniassa. Dewanin ja Tatumin esikoistytär syntyi 2013 Lontoossa. Aviopari ilmoitti huhtikuussa 2018 erovansa.
Dewan on eläinoikeusaktivisti sekä vegaani.
Aiheesta muualla

Wikimedia Commonsissa on kuvia tai muita tiedostoja aiheesta .
Jenna Dewan Internet Movie Databasessa. (englanniksi)
Jaurakkajärvi (Pudasjärvi)

| Jaurakkajärvi |
| --- | --- |
 Jaurakkajärvi heinäkuussa 2010.
Valtiot:  Suomi 
Paikkakunta:  Pudasjärvi
Koordinaatit:  65°10′28″N, 27°38′59″E
Vesistöalue ja valuma-alueen tietoja
Laskujoki:  Korpijoki
Järvinumero:  61.712.1.001 
Mittaustietoja
Pinnankorkeus:  124,8 m
Rantaviiva:  27,63 km
Pinta-ala:  6,497 km²
 fiJaurakkajärvi 
Jaurakkajärvi on Iijoen vesistöön kuuluva pieni järvi Pudasjärvellä Pohjois-Pohjanmaalla. Järven pinta-ala on noin 6,5 km2, ja sen korkeustaso on 124,8 metriä merenpinnan yläpuolella. Järvi laskee Korpijokea pitkin pieneen Pelttarinjärveen ja siitä edelleen Jongunjärveen. Rantaviivaa järvellä on 27,63 km. Suurimmat saaret ovat Lehtosaari, Niskasaari, Honkasaari ja Kotisaari. Järvessä on useita yli 10 metrin syvänteitä.
Jaurakkajärven vedenlaatu on hyvä. Järveen laskevista vesistöistä suurin on Korpijoki, joka tuo vesiä aina Puolangan ja Suomussalmen puolelta saakka. Muita järveen laskevia vesistöjä ovat Puhosjoki, Rupunoja ja Halmeoja.
Järven kalakantaan kuuluvat muun muassa hauki, ahven ja särki. Nykyisin järvessä on myös kuhia.
Jesús García Burillo

Jesús García Burillo.

Jesús García Burillo (s. 28. toukokuuta 1942 Alfamén) on espanjalainen roomalaiskatolinen piispa. Hänet vihittiin papiksi Valladolidin arkkihiippakuntaan 25. heinäkuuta 1971 ja inkardinoitiin Madridin arkkihiippakuntaan vuonna 1975. Hänet nimitettiin Orihuela-Alicanten hiippakunnan vihkipiispaksi sekä Bastin titulaaripiispaksi 19. kesäkuuta 1998, ja piispaksi vihkiminen seurasi 19. syyskuuta. Pääkonsekraattorina toimi Victorio Oliver Domingo, jota avustivat Antonio María Rouco Varela ja Agustín García-Gasco y Vicente.
García Burillo sai 9. tammikuuta 2003 nimityksen Ávilan piispaksi, jonka virkaan hänet asetettiin 23. helmikuuta. Hän toimii lisäksi Ávilan katolisen yliopiston johdossa.
Käännös suomeksi